EL
C 349/132
Επίσημη Εφημερίδα της Ευρωπαϊκής Ένωσης
29.9.2023
Μέτρα στήριξης της αγοράς 3.21.
Η ΕΟΚΕ θεωρεί σημαντικότατο το γεγονός ότι οι περιορισμοί στα εργαλεία βυθού έχουν άμεσο αντίκτυπο στα προϊόντα που εισάγονται από τρίτες χώρες.
Ιδίως δεδομένου ότι χιλιάδες τόνοι λευκών ψαριών (π.χ. γάδος της Αλάσκας, γάδος, εγκλεφίνος) προέρχονται από τη Ρωσία και την Κίνα, και μάλιστα επωφελούνται από δασμολογικές προτιμήσεις (αυτόνομες δασμολογικές ποσοστώσεις).
Ως εκ τούτου, η ΕΟΚΕ καλεί την Ευρωπαϊκή Επιτροπή να συμπεριλάβει στο σχέδιο δράσης αγορακεντρικά μέτρα για τη διασφάλιση της συνέπειας και της συνοχής μεταξύ των εσωτερικών και των εξωτερικών πολιτικών, καθώς και ισότιμων όρων ανταγωνισμού μεταξύ των επιχειρήσεων της ΕΕ και των επιχειρήσεων εκτός ΕΕ.
Χρηματοδότηση 3.22.
Η ΕΟΚΕ εκφράζει τη λύπη της για το γεγονός ότι το σχέδιο δράσης δεν προτείνει πρόσθετα χρηματοδοτικά μέτρα για την πράσινη ή την ενεργειακή μετάβαση που προτείνει η Ευρωπαϊκή Επιτροπή.
Μια πρωτοβουλία τέτοιας εμβέλειας, η οποία επηρεάζει τόσα αλιευτικά σκάφη βυθού, πρέπει να συνοδεύεται από τα απαραίτητα κίνητρα και τους απαραίτητους αντισταθμιστικούς μηχανισμούς.
Η ΕΟΚΕ ζητεί να διατεθούν δημόσιες ενισχύσεις περισσότερο στην έρευνα και την καινοτομία για τη μείωση της επαφής με τον θαλάσσιο πυθμένα παρά στην αλλαγή των αλιευτικών εργαλείων ή τη διάλυση σκαφών.
Το τελευταίο θα απαιτούσε τεράστια χρηματικά ποσά που δεν είναι διαθέσιμα στα υφιστάμενα ταμεία, εκτός από τα τεχνικά εμπόδια για την αλλαγή των αλιευτικών μεθόδων.
Η ΕΟΚΕ ζητεί επίσης να ληφθεί υπόψη η εποχικότητα και η ιδιαιτερότητα του κλάδου της αλιείας.
Η ΕΟΚΕ ζητεί, εκτός από το Ευρωπαϊκό Ταμείο Θάλασσας, Αλιείας και Υδατοκαλλιέργειας (ΕΤΘΑΥ), να εγκρίνουν προγράμματα με επίκεντρο την αλιεία και το Ευρωπαϊκό Κοινωνικό Ταμείο (ΕΚΤ) και το Ευρωπαϊκό Ταμείο Περιφερειακής Ανάπτυξης (EΤΠΑ), για τη βελτίωση της διοχέτευσης των κονδυλίων σε περιοχές όπου είναι περισσότερο αναγκαία.
Επιπλέον, καλεί την Ευρωπαϊκή Επιτροπή να εκπονήσει εκθέσεις παρακολούθησης για να επαληθεύσει την ορθή εκτέλεση και κατανομή των κονδυλίων.
Παρεμπίπτοντα αλιεύματα 3.23.
Η ΕΟΚΕ συμφωνεί πλήρως με την Ευρωπαϊκή Επιτροπή όσον αφορά την ανάγκη ελαχιστοποίησης και, όπου είναι δυνατόν, εξάλειψης των παρεμπιπτόντων αλιευμάτων ευαίσθητων θαλάσσιων ειδών (όπως, π.χ., το δελφίνι του Βισκαϊκού κόλπου).
Η ΕΟΚΕ εκφράζει την ανησυχία της για τα ευάλωτα είδη που απειλούνται ιδιαιτέρως, όπως ορισμένα είδη καρχαριών, θαλάσσιων χελωνών, θαλάσσιων θηλαστικών (φώκαινα της Κυρίως Βαλτικής και μεσογειακή φώκια) και θαλάσσιων πτηνών (μύχος των Βαλεαρίδων).
Η ΕΟΚΕ καλεί τα κράτη μέλη να λάβουν εθνικά ή κοινά μέτρα για την ελαχιστοποίηση των παρεμπιπτόντων αλιευμάτων. 3.24.
Στο πλαίσιο αυτό, η ΕΟΚΕ επικροτεί τα τελευταία μέτρα που έλαβαν ορισμένα κράτη μέλη, τα οποία έχουν τοποθετήσει παρατηρητές επί του σκάφους και ηχητικές συσκευές που εκπέμπουν υπερήχους για την απώθηση των δελφινιών.
Τέλος, η ΕΟΚΕ καλεί την Ευρωπαϊκή Επιτροπή και τα κράτη μέλη να μεριμνήσουν ώστε οι απαγορεύσεις σε αλιευτικές περιοχές για την προστασία των ευαίσθητων ειδών να είναι ισορροπημένες και να λαμβάνονται υπόψη οι σημαντικές κοινωνικοοικονομικές επιπτώσεις τους στον στόλο. 3.25.
Όσον αφορά το ευρωπαϊκό χέλι, η ΕΟΚΕ εκφράζει την ανησυχία της για την ευαίσθητη κατάσταση του είδους και υπενθυμίζει τα αποφασιστικά μέτρα βελτίωσης που ενέκρινε το Συμβούλιο τον Δεκέμβριο του 2022, τα οποία επέφεραν εξάμηνη απαγόρευση των θαλάσσιων αλιευμάτων και πλήρη απαγόρευση της ερασιτεχνικής αλιείας.
Στο πλαίσιο αυτό, η ΕΟΚΕ υπενθυμίζει ότι τα μέτρα αυτά θα έχουν σημαντικό αρνητικό αντίκτυπο στην παράκτια αλιεία σε ολόκληρη την Ευρώπη και, ως εκ τούτου, ζητεί να πραγματοποιηθεί ανάλυση της προόδου όσον αφορά την αποκατάσταση των ειδών πριν από τη λήψη περαιτέρω περιοριστικών μέτρων.
Ωστόσο, η ΕΟΚΕ πιστεύει ότι είναι θεμελιώδους σημασίας να αντιμετωπιστούν όλες οι σχετικές ή όχι με την αλιεία επιπτώσεις και να εφαρμοστεί καλύτερα η σχετική νομοθεσία, όπως η οδηγία-πλαίσιο για τα ύδατα (20), η οδηγία για τους οικοτόπους και η οδηγία-πλαίσιο για τη θαλάσσια στρατηγική, προκειμένου να βελτιωθεί η κατάσταση το συντομότερο δυνατόν και να αποφευχθεί περαιτέρω περιορισμός.
Άλλοι ρύποι 3.26.
Εκτιμάται ότι μόνο στη Βαλτική Θάλασσα υπάρχουν, λόγω των πολέμων του περασμένου αιώνα, περίπου 50 000 τόνοι χημικών πυρομαχικών, 500 000 τόνοι συμβατικών όπλων και 10 000 υπολείμματα ναυαγίων στον πυθμένα της (21).
Ο κίνδυνος αυτός επιδεινώνεται από τη βάναυση στρατιωτική επίθεση της Ρωσίας κατά της Ουκρανίας.
Τα πυρομαχικά που απορρίπτονται συνιστούν πραγματική απειλή για την ανθρώπινη ζωή και το θαλάσσιο περιβάλλον και δεν θέτουν σε κίνδυνο μόνο την αλιεία και τη ναυτιλία, αλλά και την ανάπτυξη άλλων κλάδων της γαλάζιας οικονομίας.
Η ΕΟΚΕ καλεί την Ευρωπαϊκή Επιτροπή και τα κράτη μέλη να λάβουν λειτουργικά μέτρα για τον καθαρισμό του θαλάσσιου βυθού, καθώς και νομοθετικά μέτρα για να διασφαλιστεί ότι τα ύδατα θα είναι ασφαλή από αυτούς τους κινδύνους.
Η ΕΟΚΕ υπενθυμίζει τη σημασία που έχουν για την προστασία του θαλάσσιου περιβάλλοντος, ως πηγής ασφαλών και υγιεινών τροφίμων για τον άνθρωπο, η Ευρωπαϊκή Αρχή για την Ασφάλεια των Τροφίμων και τα εθνικά προγράμματα των κρατών μελών βάσει της οδηγίας-πλαίσιο για τη θαλάσσια στρατηγική.
(20) (21)
Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
Clearing chemical and conventional munitions from the sea (Euractiv) [Καθαρισμός των θαλασσών από χημικά και συμβατικά πυρομαχικά].